Ηρακλής Θεσσαλονίκης (πετοσφαίριση ανδρών)

1921-2000

Το τμήμα του ανδρικού βόλεϊ είναι ένα από τα πιο πετυχημένα του συλλόγου. Ιδρύθηκε το 1921. Από το πρώτο πρωτάθλημα Α' Εθνικής που έγινε το 1968, πέρα από τις δικές του επιτυχίες, τροφοδότησε με αθλητές του τις εθνικές ομάδες. Τη δεκαετία του 1970 έκανε αξιόλογες πορείες στο ελληνικό πρωτάθλημα κατακτώντας αρκετές φορές την 2η και 3η θέση. Από το 1987 είχε θετική παρουσία και στα ευρωπαϊκά κύπελλα. Από το 1997 κατάφερε να παίξει σε τρεις διαδοχικούς τελικούς πρωταθλήματος, κατακτώντας το κύπελλο Ελλάδος για πρώτη φορά το 2000.

2001-2010: Επιτυχίες στην ευρώπη

Το 2002 ο Ηρακλής κατέκτησε για πρώτη φορά το Πρωτάθλημα και το Κύπελλο Ελλάδας και την τρίτη θέση στο ευρωπαϊκό Champions League που έγινε στο Οπόλε της Πολωνίας το 2002. 
Το 2003 ο Ηρακλής κατέλαβε την δεύτερη θέση του ελληνικού πρωταθλήματος της Α1. Το 2004 η ομάδα κατέκτησε το κύπελλο Ελλάδας ενώ συμμετείχε σε ένα ακόμη Final-4 Champions League στο Belgorod της Ρωσίας όπου κατέκτησε τη 2η θέση στην Ευρώπη. Το 2005 κατέκτησε το δεύτερο νταμπλ. Την ίδια χρονιά έφτασε στο Final Four του Champions League που έγινε στην Θεσσαλονίκη (γήπεδο ΠΑΟΚ) και κατέκτησε ξανά την 2η θέση. 
Το 2006 κατέκτησε το κύπελλο Ελλάδας. Την ίδια χρονιά έφτασε στο FinalFour του Champions League που έγινε στην Ρώμη. Εκεί, έχοντας ίσως την καλύτερη ομάδα που είχε ποτέ και την παρουσία 6.500 χιλιάδων οπαδών του που ταξίδεψαν από την Θεσσαλονίκη, προσπάθησε να κατακτήσει το Ευρωπαϊκό Κύπελλο. Στον τελικό έχασε από τους οικοδεσπότες Ιταλούς της Sisley Trevizo και περιορίστηκε στην 2η θέση.
Το 2007 η ομάδα του Ηρακλή μπήκε στα πλέι οφ με μειονέκτημα έδρας και με νίκες 3-1 επί του Ολυμπιακού και 3-1 επί του Παναθηναϊκού πήρε πανηγυρικά το τρίτο πρωτάθλημα στην ιστορία του συλλόγου. Το γεγονός ότι και με τους δυο αντιπάλους του ο Ηρακλής κατάφερε να σπάσει το πλεονέκτημα έδρας που είχαν απέναντί του ήταν αφορμή να χειροκροτηθεί από φίλους και αντιπάλους.
Το 2008 κατέκτησε ξανά το πρωτάθλημα κερδίζοντας τον Παναθηναϊκό με νίκες 3-0 και έχοντας το μειονέκτημα έδρας, ενώ κατέκτησε και το Super Cup. Τo 2009 έφτασε στο Final Four του Champions League που έγινε στην Πράγα και κατέκτησε την 2η θέση, χάνοντας από την Ιταλική Trentino, με 3-1 σετ.

2011-

Το 2011 έφτασε μέχρι τον τελικό κυπέλλου Ελλάδος κόντρα στον Ολύμπιακό, αλλά δεν κατάφερε να σηκώσει το τρόπαιο. Το 2012 ο Ηρακλής έκανε το «Double». Στις 10/03  κατέκτησε το έκτο κύπελλο και 14ο συνολικά τίτλο της ιστορίας του. Οι κυανόλευκοι επικράτησαν με 3-0 σετ (25-21, 25-20, 25-19) της Λαμίας και χωρίς να χάσουν σετ στο final 8. Στις 14/05 κατάφερε να κατακτήσει και το πρωτάθλημα Ελλάδας κόντρα στον Φοίνικα Σύρου.
Την περίοδο 2012–13 ο Ηρακλής τερμάτισε στη 10η θέση, ενώ στα play-out κατάφερε να παραμείνει στην κατηγορία. Εκκρεμούσε, όμως, απόφαση του αθλητικού δικαστή για αποβολή του από το πρωτάθλημα λόγω χρεών. Ο Ηρακλής προσέφυγε στο ΑΣΕΑΔ ασκώντας έφεση κατά της απόφασης, η οποία όμως απορρίφθηκε με αποτέλεσμα τον υποβιβασμό του στην Α2 Εθνική. Στη συγκεκριμένη κατηγορία αγωνίστηκε τις επόμενες δύο περιόδους, κατακτώντας τελικά το πρωτάθλημα, γεγονός το οποίο τον οδηγούσε και πάλι στην Α1 Εθνική (Volley League).
Με τη νέα επωνυμία πλέον Ηρακλής Πετοσφαίριση 2015 κατόπιν συγχώνευσης με το ομώνυμο σωματείο, έπειτα από μία αποτυχημένη προσπάθεια να πάρει αδειοδότηση από την ΕΕΑ, τελικά κατάφερε να πάρει την αδειοδότηση και να συμμετέχει κανονικά στο πρωτάθλημα της Α1.

Έμβλημα

Το έμβλημα της ομάδας είναι ο ημίθεος Ηρακλής.